DA Den Europæiske Unions Tidende L 71/1

RÅDETS AFGØRELSE

af 14. februar 2012

om Den Europæiske Unions tiltrædelse af regulativ nr. 29 fra De Forenede Nationers Økonomiske Kommission for Europa om ensartede forskrifter vedrørende godkendelse af køretøjer for så vidt angår beskyttelse af fører og passagerer i et erhvervskøretøjs førerhus

(EØS-relevant tekst)

(2012/142/EU)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets afgørelse 97/836/EF af 27. november 1997 om Det Europæiske Fællesskabs tiltrædelse af overenskomsten under FN's Økonomiske Kommission for Europa om indførelse af ensartede tekniske forskrifter for hjulkøretøjer samt udstyr og dele, som kan monteres og/eller benyttes på hjulkøretøjer, samt vilkårene for gensidig anerkendelse af godkendelser, der er meddelt på grundlag af sådanne forskrifter (»Overenskomst af 1958 som revideret«) (1), særlig artikel 3, stk. 3, og artikel 4, stk. 2, andet led,

under henvisning til forslag fra Europa-Kommissionen,

under henvisning til samstemmende udtalelse fra Europa-Parlamentet (2), og

ud fra følgende betragtninger:

(1) De ensartede forskrifter i regulativ nr. 29 fra De Forenede Nationers Økonomiske Kommission for Europa (FN/ECE) om ensartede forskrifter vedrørende godkendelse af køretøjer for så vidt angår beskyttelse af fører og passagerer i et erhvervskøretøjs førerhus (3) (»FN/ECE regulativ nr. 29«), tilsigter at fjerne de tekniske hindringer for samhandelen med motorkøretøjer mellem de kontraherende parter i den reviderede 1958-overenskomst og at sikre en høj grad af sikkerhed og beskyttelse for køretøjets fører og passagerer.

(2) På datoen for tiltrædelsen af overenskomsten af 1958 som revideret tiltrådte Unionen et begrænset antal FN/ECE-regulativer, som er anført i bilag II til afgørelse 97/836/EF; FN/ECE-regulativ nr. 29 var ikke opført på denne liste.

(3) Set i lyset af de efterfølgende ændringer til FN/ECE-regulativ nr. 29 og af Europa-Parlamentets og Rådets forordning (EF) nr. 661/2009 af 13. juli 2009 om krav til typegodkendelse for den generelle sikkerhed af motorkøretøjer, påhængskøretøjer dertil samt systemer, komponenter og separate tekniske enheder til sådanne køretøjer (4), ifølge hvilken Unionen skal tage hensyn til FN/ECE-regulativ nr. 29, bør nævnte FN/ECE-regulativ indgå i EU-typegodkendelsessystemet for motorkøretøjer —

VEDTAGET DENNE AFGØRELSE:

Artikel 1

Regulativ nr. 29 fra De Forenede Nationers Økonomiske Kommission for Europa om ensartede forskrifter for beskyttelse af fører og passagerer i et erhvervskøretøjs førerhus godkendes hermed.

Artikel 2

Regulativ nr. 29 fra De Forenede Nationers Økonomiske Kommission for Europa om ensartede forskrifter for beskyttelse af fører og passagerer i et erhvervskøretøjs førerhus skal indgå i EU-typegodkendelsessystemet for motorkøretøjer.

Artikel 3

Denne afgørelse træder i kraft på dagen efter offentliggørelsen i Den Europæiske Unions Tidende.

Artikel 4

Kommissionen underretter De Forenede Nationers generalsekretær om denne afgørelse.

Udfærdiget i Bruxelles, den 14. februar 2012. På Rådets vegne M. LIDEGAARD Formand

(1) EFT L 346 af 17.12.1997, s. 78.

(2) Godkendelse af 19. januar 2012 (endnu ikke offentliggjort i EUT).

(3) EUT L 304 af 20.11.2010, s. 21.

(4) EUT L 200 af 31.7.2009, s. 1.